b'\n_START_ARTICLE_\nPigini\n_START_PARAGRAPH_\nPigini on italialainen harmonikanvalmistaja Castelfidardossa. Tehdas tuottaa yli 200 erilaista harmonikkamallia, joita vied\xc3\xa4\xc3\xa4n 42 maahan eri puolilla maailmaa. Suomessa n\xc3\xa4m\xc3\xa4 soittimet tunnettiin pitk\xc3\xa4\xc3\xa4n nimell\xc3\xa4 Lasse Pihlajamaa Special. Nyky\xc3\xa4\xc3\xa4n t\xc3\xa4nne tuodut uudet harmonikat kantavat tehtaan nime\xc3\xa4, Pigini.\n_START_SECTION_\nHistoria\n_START_PARAGRAPH_\nFilippo Pigini rekister\xc3\xb6i yrityksen nimelt\xc3\xa4 F.lli Pigini di Filippo Anconan kauppakamarissa 6. kes\xc3\xa4kuuta 1946. H\xc3\xa4nen partnereitaan olivat Adriano, Gino, Luigi ja Marino Pigini. Veljesten yritys kasvoi kovista sodan j\xc3\xa4lkeisist\xc3\xa4 ajoista huolimatta. Ensimm\xc3\xa4iset kansainv\xc3\xa4liset toimitukset tehtiin Yhdysvaltoihin, Kanadaan, Ruotsiin, Tanskaan, Argentiinaan, Egyptiin ja Pakistaniin._NEWLINE_Yrityksen johdossa toimi pitk\xc3\xa4\xc3\xa4n Gino Pigini, joka oli jo 14-vuotiaana erikoistunut vapaalehdykk\xc3\xa4kielten tekemiseen. Seuraavaksi toimitusjohtajana toimi h\xc3\xa4nen poikansa Massimo Pigini, ja nyky\xc3\xa4\xc3\xa4n t\xc3\xa4m\xc3\xa4n poika Federico Pigini._NEWLINE_Lasse Pihlajamaa toimi 1960-luvulta l\xc3\xa4htien yhteisty\xc3\xb6ss\xc3\xa4 Gino Piginin kanssa ja osallistui harmonikkamallien kehitysty\xc3\xb6h\xc3\xb6n. Maahantuonnin Suomeen Pihlajamaa aloitti vuonna 1961, ja soittimet nimettiin t\xc3\xa4ll\xc3\xb6in h\xc3\xa4nen mukaansa.'